b'\n_START_ARTICLE_\nIntu\xc3\xafci\xc3\xb3\n_START_PARAGRAPH_\nLa intu\xc3\xafci\xc3\xb3 \xc3\xa9s l\'acc\xc3\xa9s al coneixement sense intervenci\xc3\xb3 conscient de la ra\xc3\xb3 (Burke), de forma que un fet, veritat o estat s\'apareix com a evident a la ment sense necessitat d\'an\xc3\xa0lisi (Descartes). El proc\xc3\xa9s de comprensi\xc3\xb3 d\'un s\xc3\xadmbol o analogia parteix de l\'\xc3\xbas de la intu\xc3\xafci\xc3\xb3 (Henri Bergson). Sovint la intu\xc3\xafci\xc3\xb3 t\xc3\xa9 un fort component subjectiu que en fa dif\xc3\xadcil la seva comunicaci\xc3\xb3 a d\'altres, per aix\xc3\xb2 hist\xc3\xb2ricament s\'ha lligat amb un "sis\xc3\xa8 sentit", revelacions divines o fins i tot fen\xc3\xb2mens paranormals. Treure profit de la pr\xc3\xb2pia intu\xc3\xafci\xc3\xb3 demostra una bona intel\xc2\xb7lig\xc3\xa8ncia intra-personal (segons Howard Gardner)._NEWLINE_La intu\xc3\xafci\xc3\xb3 sembla estar controlada per l\'hemisferi dret del cervell, on predomina la creativitat i la imaginaci\xc3\xb3, que intervenen per predir esdeveniments o copsar un concepte no expl\xc3\xadcit. L\'experi\xc3\xa8ncia pr\xc3\xa8via, l\'habilitat en desxifrar la comunicaci\xc3\xb3 no verbal aliena i la pr\xc3\xa0ctica del denominat pensament lateral reforcen la intu\xc3\xafci\xc3\xb3. Permet prendre decisions de forma m\xc3\xa9s r\xc3\xa0pida i per tant \xc3\xa9s un mecanisme adaptatiu._NEWLINE_Les persones que confien molt en les seues intu\xc3\xafcions solen creure m\xc3\xa9s falsedats.'